
Természetes szállal erősített Poitejsav (PLA) biokompozitok fejlesztése

A természetes erőforrásokból előállítható biológiai úton lebontható polimerek és kompozitok a műanyagipar egyik fejlődő ágát jelentik, a szakirodalomban rengetek kutatás kapcsolódik ehhez a területhez.
A leggyakrabban alkalmazott biodegradálható polimer a PLA, amely mechanikai tulajdonságainak köszönhetően kiemelkedik a többi hasonló biopolimer közül, de még e mechanikai jellemzők sem elegendőek ahhoz, hogy műszaki alkalmazások alapja legyen. Így érdemes belőle kompozitokat készíteni, mindezt természetes szálak alkalmazásával, hogy 100%-ban biológiai úton lebontható legyen.
Munkám során a PLA mátrixhoz különféle alapanyagú és felületi sűrűségű len, pamut és juta szálakat társítottam. Első lépésben kimértem a feldolgozás előtt az anyagok szárítási és nedvességfelvételi karakterisztikáját, amely alapján az alkalmazott hőmérsékletek közül az optimális szárítás PLA esetében 100°C, a szövetek esetében a 120°C-ra adódott. Ez követően előkísérleteket végeztem az optimális préselési hőmérséklethez, amely 190°C-ra adódott.
Az előkísérleteket követően a meghatározott szárítási és gyártási paraméterek segítségével film-staking technológiával kompozit lemezeket készítettem, amelyeket mechanikai vizsgálatoknak vetettem alá. A mechanikai vizsgálatok igazolták, hogy a nedvességtartalom jelentősen befolyásolja az elkészített kompozitok minőségét, mivel a 190°C-os préselés során nedvesség jelenlétében a PLA-ban megindul a hidrolízis és bomlani kezd, így romlik az előállított kompozit minősége.
A munkám során jelentős javulást sikerült elérni a kompozitokkal. Mind a húzó-és hajlítószilárdság illetve modulus tekintetében közel kétszeres javulást sikerült elérni. A húzószilárdság és modulus esetében legjobb eredményt a Len126 szövettel értem el, amely a 120°C-os szárítással a granulátumból préselt referencia PLA szakítószilárdságát 62 MPa-ról 99 MPa-ra, modulusát 2691 MPa-ról 5760 MPa-ra sikerült javítani, amíg a hajlítási jellemzők tekintetében a granulátumból préselt PLA 58 MPa-os hajlítószilárdsági értékét sikerült a juta erősítéssel 110 MPa-ra a modulus értékét pedig 3408 MPa-ról 8028 MPa-ra javítani. Az ütőszilárdság tekintetében is sikerült javulást elérni ahol a legsűrűbb Pamut 350h/P szövettel erősített PLA kompozit bizonyult a legjobbnak 60 kJ/m2-es ütőszilárdsággal.
Ezen kompozitok egyik lehetséges alkalmazási területe az autóipar, azon belül is az autó borítóelemeinek a kiváltása.



